**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. március 28-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. február 1. - 2024. február 29. közötti időszakban 50 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2024. február 29. napján tartott rendes Közgyűlésen megalkotott rendeletek közül

**2024. február 29. napján** kihirdetésre került a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról 3/2024. (II.29.) önkormányzati rendelet,

**2024. március 1. napján** kihirdetésre kerültek:

* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 4/2024. (III.1.) önkormányzati rendelet,
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 5/2024. (III.1.) önkormányzati rendelet,
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 6/2024. (III.1.) önkormányzati rendelet ,

**2024. március 5. napján** kihirdetésre kerültek:

* a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló 7/2024. (III.5.) önkormányzati rendelet,
* az önkormányzat 2024. évi költségvetéséről szóló 8/2024. (III.5.) önkormányzati rendelet.

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2024. február 29-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre került.

A polgármester és a jegyző által átruházott hatáskörben hozott nem hatósági döntések száma:

* + polgármester 89 db,
	+ jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. február 1. – 2024. február 29. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2024.02.01. - 2023.02.29.** |
| **Főszám** | **Alszám** |
| **A) PÉNZÜGYEK** | **2706** | **744** |
| A.1. Adóigazgatási ügyek | 2706 | 744 |
| **B) EGÉSZSÉGÜGYI IGAZGATÁS** | **3** | **13** |
| **C) SZOCIÁLIS IGAZGATÁS** | **932** | **2104** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **177** | **439** |
| E.1. Környezet- és természetvédelem | 14 | 25 |
| E.2. Építésügyek, településrendezés, területrendezés | 51 | 133 |
| E.3 Építésügy |  |  |
| E.4 Kommunális ügyek | 112 | 281 |
| **F) KÖZLEKEDÉS ÉS HÍRKÖZLÉSI IGAZGATÁS** | **126** | **579** |
| **G) VÍZÜGYI IGAZGATÁS** | **3** | **5** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **544** | **2359** |
| H.1. Anyakönyvi és állampolgársági ügyek | 241 | 606 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek |  |  |
| H.3. A Választásokkal kapcsolatos ügyek | 0 | 18 |
| H.4. Rendőrségi ügyek |  |  |
| H.7. Igazságügyi igazgatás | 7 | 51 |
| H.8. Egyéb igazgatási ügyek | 295 | 1628 |
| **I) LAKÁSÜGYEK** | **181** | **547** |
| **J) GYERMEKVÉDELMI ÉS GYÁMÜGYI IGAZGATÁS** | **17** | **63** |
| **K) IPARI IGAZGATÁS** | **4** | **13** |
| **L) KERESKEDELMI IGAZGATÁS, TURISZTIKA** | **38** | **136** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **25** | **114** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **11** | **60** |
| **R) SPORTÜGYEK** | **2** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **231** | **1541** |
| U.1. Képviselő-testület iratai | 3 | 34 |
| U.2. Kisebbségi önkormányzat iratai | 4 | 1 |
| U.3. Szervezet, működés | 105 | 637 |
| U.4. Iratkezelés, ügyvitel | 4 | 27 |
| U.5. Személyzeti, bér- és munkaügyek | 10 | 227 |
| U.6. Pénz- és vagyonkezelés | 100 | 613 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **2** |
| X.1. Honvédelmi igazgatás |  |  |
| X.2. Polgári védelmi, katasztrófavédelmi igazgatás | 2 | 2 |
| **IKTATOTT ÜGYIRATOK SZÁMA ÖSSZESEN:** | **5002** | **8719** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.  Az iroda előkészítette a Közgyűlés által jóvágyott bérrendezéshez kapcsolódó iratokat, valamint felkészült a Cafetéria juttatás kifizetéséhez szükséges nyomtatványok kiadására.

Az iroda továbbá folyamatosan ellátta a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat, valamint intézi a közforgalmú személyszállítási utazási kedvezményekről szóló 38/2024. (II.29.) Korm. rendelet alapján az utazási utalványok kibocsátásával kapcsolatos előkészítő munkákat.

**A Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 245 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése).

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az iroda a **városfejlesztési feladatkörében az alábbiakról számol be:**

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént, a projekt lezárása folyamatban.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetében. A Közreműködő Szervezet részéről a Záró Szakmai Beszámoló elfogadásra került. A projekt fenntartási időszakba történő áthelyezésének Közreműködő Szervezet általi jóváhagyását várja az iroda.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében, a fenntartási időszakba történő áthelyezés a Közreműködő Szervezet részéről megtörtént.  Az első fenntartási év időszakának vége: 2025. 01. 10.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a projekt az első évi fenntartási időszakban van. Az első fenntartási év időszakának vége: 2024. 11. 22.

A Horizont2020-as **JUSTNature** projekt megvalósítása során a kiviteli tervek készítése folyik. Az időjárásmérő, levegőminőség- és talajnedvesség-mérő szenzorok installálása megtörtént. A lakosságnál elhelyezhető forgalomszámláló szenzorok megérkeztek, elhelyezésük folyamatban van. A tervezés során a folyamatos egyeztetés biztosított az érintett Dési iskola vezetésével és a Tankerülettel.

Elindult a **JustClimate** projekt az ABUD Mérnökirodával partnerségben. Megtartotta az iroda a hivatalon belüli, irodák közti első két műhelymunkát, ezzel megalakult az ún. Klíma Akciócsoport. Folyamatban van a városi szervezeteket összefogó KlímaPlatform tagságának összeállítása és a tagok megkeresése, valamint a Platform munkájának megszervezése. Folyik az energetikus keresése.

Az Interreg Europe **OD4GROWTH** projekt január végi projekttalálkozója lezajlott. A második szemeszteri tevékenységek véglegesítésével és beszámolók elkészítésével kapcsolatos ügyintézés folyamatban van.

Az EIT Urban Mobility **TICER** projekt tartalmi és pénzügyi beszámolója határidőre beadásra került, jelenleg várja az iroda az instrukciókat a további lépésekkel kapcsolatban.

A **New European Bauhaus CHRONOGENESIS projekt** pályázatának leadása 2024. február 7-én megtörtént a vezető partner által a felhívásra. Előzetes információk szerint 6 hónap az átfutási ideje az elbírálásnak.

Az **European Urban Initiative City to City Exchanges** felhívásra való pályázat leadása sikeres volt. Az EUI képviselőjével való kick-off meeting és az első projektutazás előkészítése jelenleg is zajlik. Elnyert támogatás 4184.00 EUR.

2023. május 31-én került benyújtásra a csatlakozási kérelem az **UNESCO Globális Tanuló Városok** Hálózatához. 2024. február 9-én értesítés érkezett a pozitív elbírálásról, így Szombathely 2024. február 14-én hivatalosan is az UNESCO Globális Tanulóvárosok Hálózatának tagja lett.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái és az eszközbeszerzés indikatív ajánlatkérése folyamatban van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró szakmai beszámolója és elszámolása beküldésre került. Magyar Államkincstár részéről a záró helyszíni ellenőrzés megtörtént. Az intézkedési tervben előírt megállapítások teljesítésének határideje 2024. 03. 22. napjára módosult.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023. 05. 11. napján elfogadásra került, a projekt megvalósításnak végső határideje: 2024. 06. 30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlása benyújtásra került.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projektnél a Magyar Államkincstár részéről a záró helyszíni ellenőrzés megtörtént. Az intézkedési tervben foglaltak teljesítésének határidejét 2024. 03. 22. napjára kérte az Önkormányzat hosszabbítani.

A **Take-IT-home** pályázat az Interreg CENTRAL EUROPE programban támogatást nyert. Néhány kérdés tisztázása után aláírhatóvá válik a Támogatási szerződés és a Partnerségi megállapodás. A projekt várhatóan 2024. június 1-jén indul.

**Klímabarát Díjat** nyert Önkormányzat a Zöldinfrastruktúra kategóriában az iroda által írt pályázat alapján. A díjat polgármester úr vette ár 2024. február 28-án.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projektre vonatkozóan a Megalapozó Dokumentum és műszaki dokumentáció Zöldinfrastruktúra Tervzsűri részére, első körös véleményezés céljából megküldésre került.

TOP Plusz „**Sárdi-éri iparterület fejlesztése, kivezető út építése”** című projektre vonatkozóan a Megalapozó Dokumentum 2024. 02. 20-án elkészült. A kisajátítási vázrajzok elkészültek. Árajánlat kérése az igazságügyi szakértőtől megtörtént a forgalmi értékek meghatározására.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

Az irodára **2024. február 15-től 2024. március 12-ig** hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 9 |
| Adósságkezelés | 0 |
| Átmeneti támogatás | 164 |
| Krízis támogatás | 152 |
| Rendszeres gyógyszertámogatás | 17 |
| Temetési segély | 0 |
| Fűtési támogatás | 3 |
| Rendszeres gyermekvédelmi támogatás | 12 |
| Hátrányos helyzet megállapítása | 6 |
| Önkormányzati lakásban lakók lakbértámogatása | 23 |
| Nem önkormányzati lakásban lakók bérleti díj támogatása | 23 |
| Villamosenergia támogatás | 0 |
| Piaci vásárlási utalvány | 2 |
| Szén-monoxid érzékelő vásárlásához nyújtott támogatás | 324 |
| Közlekedési támogatás | 199 |
| **Összesen** | **934** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. februári ülésén 13 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően és a bérleti díj elfogadásáról szóló tulajdonosi nyilatkozat alapján 2024. február hónapban egy ingatlan került a KBR rendszerében bérbeadásra.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2024. március 4. napjától az alábbiak szerint módosult:

- bevezetésre került új támogatási formaként a közlekedési támogatás, amelyre a szombathelyi lakóhellyel vagy tartózkodási hellyel rendelkező tanuló jogosult azon tanév utolsó napjáig, amelyben 16. életévét betölti;

- bevezetésre került új támogatási formaként az időskorúak és egészségkárosodottak támogatása, amelyre az a szombathelyi bejelentett lakóhellyel, vagy tartózkodási hellyel rendelkező személy jogosult, aki tárgyév január 1. napján öregségi nyugellátásra, vagy rokkantsági ellátásra, vagy rehabilitációs ellátásra vagy rokkantsági járadékra, vagy baleseti járadékra, vagy időskorúak járadékára jogosult. A támogatás hivatalbóli eljárás keretében kerül megállapításra;

- a szombathelyi családok anyagi terheinek mérséklése érdekében 2024. április 1. napjától 2024. december 31. napjáig ismételten bevezetése került a piaci vásárlási utalvány.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet 2024. március 4. napjától az alábbiak szerint módosult:

Az egyedülálló fiatalok önálló életkezdésének, továbbá a felújítandó bérlakások hatékonyabb bérbeadásának érdekében az önkormányzati tulajdonban lévő lakások bérbeadására vonatkozó jövedelemhatár az egyedülállók esetében a nyugdíjminimum tizenötszörösére (jelenleg 427.500,- Ft) került módosításra.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. február 16-tól – 2024. március 15-ig tartó időszakra vonatkozóan:

A sport területén végzett feladatok:

* 2024. februári bizottsági és közgyűlési határozatok végrehajtása;
* polgármesteri, alpolgármesteri rendelkező levelek elkészítése;
* támogatási szerződések elkészítése;
* március havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére fiú lány kosárlabda diákolimpia;
* általános iskolások részére mezei futóverseny diákolimpia;
* általános és középiskolások részére röplabda diákolimpia;
* általános iskolások részére lapszintű lány tornaverseny.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit;
* által kiírásra került a „Szombathelyi székhelyű sportszervezetek működésének és tevékenységének támogatása” elnevezésű pályázati felhívás;
* megkezdte a szombathelyi székhelyű sportszervezetek által megküldött pályázatok feldolgozását;
* folytatta a 2023/2024. évre tervezett szabadidősport rendezvényeket, valamint versenyek lebonyolítását, amelyet a Városstratégiai, Idegenforgalmi és Sport Bizottság március havi bizottsági ülésen fogadott el;
* közvetlen sportszakmai irányításával és sportági szakemberek közreműködésével valósul meg a szabadidősport sportrendezvények szervezése, lebonyolítása;
* folytatta a 2023/2024. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi bizottsági ülésen elfogadott;
* közvetlen sportszakmai irányításával és sportági szakemberek közreműködésével valósul meg a diáksport rendezvények szervezése, lebonyolítása ;
* folytatta a 2024. évi Hivatali Nyári Élménytábor előkészítő szervezését;
* folytatta a 2024. évi szabadidősport rendezvények, versenyek tervezését;
* szervezésében került lebonyolításra a Kábítószerügyi Egyeztető Fórum;
* szervezésében került lebonyolításra az Iskolák a Jégen elnevezésű rendezvény;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2024. év téli turnusának szervezését és lebonyolítását;
* megszervezte és lebonyolította a 2024 évi Városi Sítábort;
* folytatta a 2024. évi nyári Diákjátékok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. február - 2024. március hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése;
* a Szombathelyi Identitásprogram keretein belül a „Szombathelyportré2024” koordinálása;
* a húsvéti vásár előkészítése.

Egészségügy területén végzett feladatok:

* a 2024. februári Egészségügyi Szakmai Bizottsági ülés jegyzőkönyvének elkészítése;
* februári bizottsági, közgyűlési határozatok végrehajtása;
* március havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére.

Kultúra területén végzett feladatok:

* 2024. februári bizottsági és közgyűlési határozatok végrehajtása ;
* rendelkező levelek, támogatási szerződés készítése;
* márciusi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* Berzsenyi Dániel Könyvtár igazgatói pályázatával kapcsolatos ügyintézés, szakmai bizottság ülésének lebonyolítása.

Köznevelés területén végzett feladatok:

* februári bizottsági, közgyűlési határozatok végrehajtása;
* márciusi bizottsági, közgyűlési előterjesztések elkészítése;
* óvodai BTMN-es gyerekek összeírása és összesítése;
* óvodavezetői értekezlet összehívása, lebonyolítása;
* önkormányzati nyári napközis tábor, pedagógusnap, óvodapedagógiai szakmai nap előkészítése;
* Szombathelyi Hétszínvirág Óvoda törvényességi ellenőrzése;
* Szombathelyi Benzcúr Óvoda törvényességi ellenőrzésének megkezdése;
* óvodai beiskolázási tervek összegzése.

A **Közgazdasági és Adó Osztály** a2024. februártól – 2024. márciusigtartó beszámolási időszakra vonatkozóan a következő tevékenységeket látta el:

* ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról;
* biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását;
* figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján az adóhatóság az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról. Az adóhatóság elektronikusan a hivatalos elérhetőségén értesíti azt az adózót, aki (amely) bevallás benyújtására, adatszolgáltatás teljesítésére elektronikus úton kötelezett, vagy választása szerint elektronikusan nyújtotta be a bevallását.

Az Adókivetési Iroda a 2024. március 18-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu ill. ügyfélkapu) az adószámla kivonatokat. Magánszemélyek részére a befizetéshez szükséges készpénzátutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént.

Az egyenlegértesítőn ismételten felhívta az iroda adózók figyelmét arra, hogy megváltoztak az adóügyi bankszámlaszámok. Kérték, hogy a befizetéseket az adószámla kivonaton szereplő bankszámlaszámokra szíveskedjenek teljesíteni, hiszen a megszűnt számlaszámra kezdeményezett téves utalás többletköltséggel járhat.

A helyi iparűzési adó számlán előírásra került azon adózók részére a 2024. évi, 2024. május 31. napig esedékes tételes adóelőleg összege, akik a helyi adókról szóló 1990. évi C. törvény (a továbbiakban: Htv.) 39/A. § (2) bekezdése szerinti egyszerűsített adóalap-megállapítást választották. A kiküldött adószámla kivonat már ezen előírásokat is tartalmazta.

A Htv. 41.§ (1) bekezdése alapján a vállalkozó a helyi iparűzési adóban az előlegfizetési időszakra - az egyes esedékességi időpontokra eső összeg feltüntetésével önkormányzatonként – adóelőleget köteles a bevallás-benyújtással egyidejűleg bevallani. Az adózás rendjéről szóló 2017. évi CL. törvény (továbbiakban: Art.) 69.§ értelmében az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét. Az árbevétel csökkenését valószínűsítő adózóktól érkező adóelőleg mérséklési kérelmek, továbbá a likviditási nehézségekkel küzdő adózók által benyújtott fizetési könnyítési kérelmek elbírálása folyamatos.

Az Adóvégrehajtási és Könyvelési Iroda a fizetési kötelezettségüket nem teljesítő adózókat folyamatosan felszólítja tartozásuk rendezésére és a befizetés elmaradása esetén végrehajtási intézkedéseket foganatosít. Az adóvégrehajtási eljárásban hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerül sor.

Az Adóvégrehajtási és Könyvelési Iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanokról adó- és értékbizonyítványt állít ki. 2024. február hónapban 1 db vagyoni bizonyítványt állított ki, valamint hagyatéki eljárásban, végrehajtási eljárásban, illetve gyámügyi eljárásban történő felhasználás céljából 99 megkeresésre végzett ingatlan értékbecslést és ezen ingatlanokról - ügyenként egy vagy több ingatlanról - állított ki adó- és értékbizonyítványt a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a területi Építészeti Tervtanács ülésén. A településkép védelméről szóló rendelet módosítása során tapasztalt véleményeltérés miatt egyeztető tárgyalást tartott az állami főépítésszel.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2024. februárban egy, az osztály munkáját érintő jogszabályváltozás lépett hatályba. 2024. február 17-étől hatályos a nem üzleti célú közösségi, szabadidős szálláshely-szolgáltatásról szóló 173/2003. (X.28.) Korm. rendelet módosítása. A korábban a Korm. rendelet hatálya alól kivett munkásszállások ettől kezdve a Korm. rendelet hatálya alá tartoznak. Az átmeneti tartózkodást biztosító szálláshelynek, azon belül pihenőháznak minősülő munkásszállás fogalma: a szálláshely-szolgáltató tulajdonát képező vagy általa bármilyen jogcímen használt olyan állami támogatás felhasználása nélkül létesített szálláshely, amelyet kizárólag szálláshely-szolgáltatás folytatása céljából létesítettek vagy rendeltetéstől eltérő használatra engedélyeztek, és amely a szálláshely-szolgáltató munkavállalóinak vagy a munkavállalóinak és azok hozzátartozóinak elhelyezésére szolgál. A fogalmi elemeknek megfelelő munkásszállásnak innentől nyilvántartásba vétel iránti kérelmet kell benyújtani a jegyzőhöz. A szükséges intézkedés, a kérelem benyújtására szolgáló nyomtatvány aktualizálása megtörtént.

Az **Általános Hatósági Iroda** 2024. február havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. február 1–29. között az alábbi új anyakönyvi események történtek:

* születés anyakönyvezése: 123,
* házasságkötés: 22,
* bejegyzett élettársi kapcsolat létesítése: 1,
* haláleset anyakönyvezése: 192.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. február 1–29. között a bejegyzett események száma az alábbiak szerint alakult:

* születési események és ehhez kapcsolódó változások: 505,
* házassági bejegyzések és ehhez kapcsolódó változások: 149,
* halotti bejegyzések: 16.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. február hónapban 31 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

2024. február 6-án 1 fő, 2024. február 20-án 6 fő állampolgársági eskütételére került sor.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. február 1–29. között 130 ügyben indult meg a hagyatéki leltározás, összesen 1289 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2024. február hónapban összesen 59 kérelem érkezett:

* 32 kereskedelmi tevékenységgel kapcsolatos kérelem;
* 21 kereskedelmi és kulturális célú közterület-használati kérelem;
* 4 teleppel kapcsolatos kérelem;
* 1 vásárüzemeltetés engedélyezésére irányuló kérelem;
* 1 rendezvénytartási kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda *hatósági ellenőre* bejelentések alapján – esetenként a társszervekkel közösen – végzi a zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. februárban 5 esetben került sor vendéglátó üzletek éjszakai ellenőrzésére.

Fentieken túl 2024. februárban a hatósági ellenőrzési tervben foglaltak alapján zenés, táncos rendezvények ellenőrzésére 2 esetben, valamint telephelyek ellenőrzésére 2 esetben került sor.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. február hónapban 6 új bejelentés érkezett a jegyzőhöz állatvédelmi ügyben. Ebben az időszakban 8 helyszíni szemlére került sor, továbbá 3 állatvédelmi hatósági ügyben született határozat, amelyekben figyelmeztetés szankció, állatvédelmi bírság kiszabása, állat elkobzása, valamint az állattartás megtiltása került alkalmazásra az állatvédelmi jogszabályok megsértése miatt.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. február hónapban 2 új eljárás indult, a folyamatban lévő ügyek közül 4 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. február hónapban a Közterület-felügyelet bejelentése alapján 8 esetben indult eljárás. A folyamatban levő ügyek közül 2024. február hónapban 7 közigazgatási eljárás zárult le határozathozatallal, amelyből 5 esetben megállapításra került a jogsértést elkövető személye, akiknél figyelmeztetés közigazgatási szankció került alkalmazásra, 2 esetben a jogsértést elkövető személye nem volt megállapítható.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. február hónapban összesen 97 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. február hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. február | 197 | 58 | 128 |

Fentieken túl az ügyfélszolgálati ügyintéző 19 esetben tájékoztatást adott a LED-csere program kapcsán érdeklődőknek, továbbá 29 esetben segítséget nyújtott állampolgároknak a Gondosóra program kapcsán. Szent Márton-kártya kiadására pedig 2024. február hónapban 50 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző 2024. február hónapban folyamatosan végezte a 2024. március 4-én és március 15-én megrendezésre kerülő városi megemlékezések zavartalan lebonyolítása érdekében az előkészítési feladatokat, a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel való egyeztetést.

2024. február 8. napján egy Welther Károly utcai lakásban a szén-monoxid érzékelő jelzett, a helyszínre kivonult a Tűzoltóság. Az érzékelő jelzését követően a lakást lekapcsolták a gázszolgáltatásról, így fűtés nélkül maradt. A lakók elhelyezésére nem kellett intézkedni, de részükre fűtőventilátorok átadásra kerültek a Polgármesteri Hivatal részéről. 2024. február 10. napján egy Rákóczi Ferenc utcai lakásban a szén-monoxid érzékelő jelzett, a helyszínre kivonult a Tűzoltóság. Az érzékelő jelzését követően a lakást lekapcsolták a gázszolgáltatásról, így fűtés nélkül maradt. A lakók elhelyezésére nem kellett intézkedni és fűtőventilátorokat a Tűzoltóság adott át részükre.

A Hatósági Osztályhoz tartozó **Közterület-felügyelet** 2024. február 1–29. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 163 db lakossági bejelentés érkezett. A lakossági bejelentések a Közterület-felügyelet felé 135 esetben telefonon, 22 esetben elektronikus úton, 6 esetben személyesen történtek.

A Szombathelyi Rendőrkapitányság hivatalos megkeresésére 8 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 4 esetben alkalmazott hangszórón keresztül figyelmeztetést, valamint 15 esetben alkalmazott feljelentést. 80 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 3 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 23 esetben, a SZOMPARK Kft. 1 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 334 esetben alkalmazott szabálysértések észlelése esetén figyelmeztetést, 7 esetben helyszíni bírságot, továbbá 3 esetben a gépjármű üzembentartójának távollétében helyszíni bírságot szabtak ki. 40 esetben alkalmaztak feljelentést és 1210 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 20 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. február hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 471 | 2 (26.000,- Ft) | 3 (39.000,- Ft) | 1 | 4 |
| **Közrend elleni szabálysértések** | 33 | 7 (123.000,- Ft) | 0 | 20 | 0 |

A járőrszolgálat által mobiltelefonos applikáción keresztül összesen 18 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartja a Felügyelet. A városban található szolgáltatóházak, valamint azok környékei továbbra is kiemelt területként került kezelésre.

Az elmúlt időszakban fokozottan ellenőrizte Közterület-felügyelet a Fő téren szabálytalanul közlekedő kerékpárosokat. A szabálysértőkkel szemben a térfigyelő kamerarendszerhez rendelt hangszórón keresztül alkalmaztak figyelmeztetéseket, valamint a gyalogos járőrszolgálat helyszíni intézkedéseket folytatott le.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 6 esetben kezdeményeztek közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 1 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. február havi tevékenységéről az alábbiakban számolok be:

|  |  |
| --- | --- |
| **2024. február 1–29.** | **db** |
| 2024. február 1. napján a telepen lévő ebek száma | 12 |
| Közterületen befogott eb | 4 |
| Állatvédő szervezettől átvett eb | 0 |
| Rendőrségi eljárásban bekerült eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 0 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 8 |
| Ebtetem | 2 |
| Egyéb állattetem (galamb, sün, macska, patkány stb.) | 10 |
| 2024. február 29. napján a telepen lévő ebek száma | 14 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 29 db |
| * rendszámmal ellátva
 | 21 db |
| * rendszám nélküli, regisztrációs matricával ellátva
 | 2 db |
| * rendszám nélküli
 | 6 db |
| * külföldi rendszámmal ellátva
 | 0 db |
| * ideiglenes rendszámmal ellátva
 | 0 db |
| Elszállított gépjárművek száma: | 4 db |
| Kiváltott gépjárművek száma: | 4 db |
| Közigazgatási hatósági eljárások kezdeményezése: | 5 db |
| Magyarországon nem került regisztrálásra, nem található a nyilvántartásban: | 4 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 9 esetben kezdeményezett a Felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. február hónapban megindított új közigazgatási hatósági eljárások |  23 db |
| 2024. február hónapban meghozott határozatok száma |  30 db |
| * ebből közigazgatási szankciók száma
 |  21 db |
| * figyelmeztetések száma
 |  21 db |
| * közigazgatási bírságok száma, összege
 |  0 db  |
| * a jogsértés el nem követését megállapító határozatok száma
 |  9 db |
| 2024. február végén folyamatban lévő, még le nem zárt közigazgatási hatósági eljárások |  18 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 6 esetben közterület-használati hatósági engedély hiánya miatt, valamint 5 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2024. február hónapban 1 esetben kezdeményezett, garázdaság bűncselekmény elkövetésének alapos gyanúja miatt.

*Biztosítási feladatok:*

A város területén 2024. februárban kezdetét vette a városi nagytakarítási program, amely keretében parkolók, nagyobb területek zárása, ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, valamint parkfenntartási munkálatok kerültek elvégzésre. A külön feladatok, valamint a rendezvénybiztosítások az alábbi napokon kerültek végrehajtásra:

* február 6.: Váci Mihály utca 36-44.;
* február 8.: Kórházköz;
* február 14.: Sas utca;
* február 15.: Malom utca 2.;
* február 19.: Szent Márton utca Városi Vásárcsarnok I. ütem;
* február 26.: Szent Márton utca – Barátság utca Városi Vásárcsarnok II. ütem;
* február 27.: Bem József u. 29-31.

Fentieken túl 2024. február 12-étől kezdve, jelenleg is folyamatban van a 11-es Huszár út csatornarekonstrukció miatti parkoló biztosítási feladatok ellátása.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban, elkészíti a Közbeszerzési Bíráló Bizottság előterjesztéseit.

A Közbeszerzési Bíráló Bizottság 2024. február 21-i ülésén tett javaslatot a 2024. évi útfelújítások Szombathelyen tárgyú közbeszerzési eljárásban az eljárás eredményessé nyilvánítására, valamint a nyertes ajánlattevők kihirdetésére a 3/2024. (II.21.) KBB számú határozatával, amelyet a döntéshozó elfogadott.

A közbeszerzési eljárás 4 részajánlati körének nyertes ajánlattevői :

1. részajánlati körben (Szombathely, Csaba utca - Tátika utca és Vásártér utca közötti szakaszának felújítása): STR Mély-és Magasépítő Kft. (1117 Budapest, Gábor D. u. 2.);

2. részajánlati körben (Szombathely, Bárdos Alice utca felújítása): STR Mély-és Magasépítő Kft. (1117 Budapest, Gábor D. u. 2.);

3. részajánlati körben (Szombathely, Bocskai István körút felújítása): BENNER Kft. (9761 Táplánszentkereszt, Fő u. 45./B);

4. részajánlati körben (Szombathely, Akacs Mihály utca - Szűrcsapó utca és Hargita utca közötti szakaszának felújítása): LITOR Kft. (9700 Szombathely, Vízöntő u. 7.).

A szerződéskötés a nyertes ajánlattevőkkel 2024. március 6., valamint 2024. március 14. napján megtörtént.

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A projekt teljes beruházási költsége bruttó 680 millió Ft, ebből megközelítőleg nettó 420 millió Ft az építési költség, így a meglévő épülettömbök átalakítása és kis mértékű bővítése tervezett. Többkörös egyeztetés során a helyiséglista összeállításra került, a koncepcionális tervet elkészítette az iroda, a végső elfogadás megtörtént a Pálos Károly Szociális Szolgáltató Központ és Gyermekjóléti Szolgálattól és a PontMás Alapítványtól, és a projektmenedzsernek terv megküldésre került. Az előzetesen felvázolt bővítések miatt a jelenleg érvényben lévő beépítési százalék túllépésre kerül, így rendezési terv módosítása szükségessé válik. Az iroda a Főépítészi Irodát megkereste ez ügyben. Az iroda a létesítendő intézmény eszközszükségletének felmérését, összeállítását is elvégezte a projektmenedzserrel közösen.

**Vadvirág utca felújítása**: A kiviteli terv beszerzésre került, melyet a Somlai Mérnöki Iroda Kft. készített, az árazatlan költségvetési kiírást is benyújtotta, a közműtulajdonosok, szolgáltatók nyilatkozatát beszerezte, jelenleg a kezelői hozzájárulás beszerzése történik.

**Energiaközösség kialakítás lehetőségének vizsgálata**: Az Európai Unió 2019. évi jogszabálya a közintézmények energiaszámláinak csökkentése, és az egyes tagok által üzemeltetett megújuló energiaforrások használatának elősegítése érdekében szorgalmazza az energiaközösségek létrehozását, ahol az energiát nem csak fogyasztják, hanem vissza is termelik a rendszerbe. Az energiaközösség egy rugalmas keret, amibe bekapcsolódhatnak egy utca vagy egy városrész lakói, az ottani közintézmények, de a közelben működő gyárcsarnok, a lényeg, hogy minél több olyan tagja legyen a közösségnek, akiknek eltérőek a fogyasztási szokásai, mintái. A csatlakozó háztartások, közintézmények vagy cégek az energiaszámlákat közösen állják, a megújuló energiaforrásokra egy közösségként ruháznak be és használják fel az energiát. Szombathely, Jászai Mari utca 2. (Szombathelyi Parkfenntartási Kft., SZOVA NZrt., Vas Vármegyei Kormányhivatal Agrár-, és Vidékfejlesztést Támogató Főosztály), Jászai Mari utca 3. (Villszöv Zrt.), Jászai Mari utca 4. (Közösségi Ház), Károly Róbert utca 1. (egykori Fiatal Házasok Otthona) szám alatti ingatlanokon gazdaságos energiafelhasználás és ökológiai lábnyom csökkentése céljából kialakítandó energiaközösség megvalósíthatóságának vizsgálatára, elemzés készítésére, tanulmány kidolgozására 3 cégtől kért be ajánlatot az iroda.

Csak 2 ajánlat érkezett be, így a projektből nem számolható el a vizsgálat, elemzés, tanulmány. A beszerzés bővített ajánlattevői körrel megismétlésre került, 3 ajánlat érkezett, melyek értékelése lezajlott, a szerződés előkészítését végezi az iroda.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde építésére vonatkozó vállalkozási szerződés a Westunion Kft-vel 2023. november 13-án aláírásra került, a munkaterület átadás-átvétel 2023. november 15-én megtörtént. A függőleges tartószerkezet építési, falazási munkák, a koszorú építési munkák megtörténtek, a tetőszerkezet elkészült, a vakolás megkezdődött. Az iroda folyamatosan nyomon követi, koordinálja, ellenőrzi a beruházást. A 15 %-os teljesítéshez kapcsolódó számla került kifizetésre.

A bölcsődéhez tartozó parkoló kiépítéséhez kapcsolódóan a munkaterület átadás 2023. november 24-én megtörtént. A MÁK helyszíni ellenőrzést tartott, a műszaki dokumentumokat megfelelően előkészítettük, szabálytalanságot nem tapasztaltak. A parkoló építési munkái még nem kezdődtek meg.

A bölcsődei eszközbeszerzésekhez kapcsolódóan az első, és második körös indikatív árajánlatok beszerzését követően műszaki tartalom csökkentése történt az eszközlista tekintetében, majd második körben is kiküldésre kerültek az indikatív árajánlatkérések.

**Létesítményi, intézményi karbantartások, felújítások**:

* Mesevár Óvoda – hátsó kerítés építésére a szerződés a GAMESZ részéről aláírásra került, a kivitelezés 2024. február 14-én megkezdődött a fák kivágásával, azóta zajlik. A munkákat végző vállalkozó a Vasi Hofa Kft.
* Weöres Sándor Óvoda beázási problémáinak megszüntetése érdekében a felújítás műszaki tartalmát a Beruházási Iroda összeállította, az ajánlattételi felhívást vállalkozók részére megküldte. Első körben nem érkezett be árajánlat. Ezután megbontásra került a műszaki tartalma két jól elkülöníthető szakfeladatra, és a beszerzés megismétlésre került, az ajánlatok beérkeztek, a nyertes ajánlatok a GAMESZ részére további ügyintézésre megküldésre kerültek.
* Sportliget: a mászófal helyreállítási munkáira az árajánlat bekérése megtörtént, a nyertes ajánlattevővel a szerződés megkötésének előkészítését végzi az iroda. Várhatóan április elején kívánja a kivitelező megkezdeni a munkákat.
* Képtárban jelentkező falmozgásokból eredő repedések kezelése:  a statikus szakértői véleményt beszerezte az iroda, melyben szerkezeti mozgásokat dokumentáló monitoring rendszer kiépítését javasolta a szakértő a további beavatkozások meghatározása érdekében. A szakértői vélemény alapján a monitoring rendszer kiépítésére beszerzésre került a vállalkozó. A vállalkozóval a megbízási szerződést megkötöttük, a szerelési munkák megkezdődtek.
* Neumann János Általános Iskola: az iskola gondnoksága többször jelezte, hogy műszaki jellegű problémákat tapasztalnak a főhomlokzaton található előtető/erkély kapcsán. Szűcs Gábor műszaki ellenőr 2024. február 12-én megvizsgálta az építményt és jegyzőkönyvezte a tapasztalatait. A Neumann Iskola homlokzati erkély állapotát megvizsgálva megállapítható, hogy állékonysági probléma, az erkélylemez, illetve a mellvédfal veszélyes romlására utaló jel nem tapasztalható. A mellvédfal rögzítését biztositó 3 db szögacél támasz erkélylemezhez, illetve mellvédfalhoz való rögzítése nem ellenőrizhető, de nincs romlásra utaló jel. Az energetikai korszerűsítés keretében beépített hőszivattyú nem megfelelően működik, gyakorlatilag nem táplál rá a fűtési rendszerre. Helyszíni egyeztetés során kiderült, hogy a hőszivattyú és a kazánok nem lettek összehangolva, így a magas előremenő vízhőmérséklet miatt a hőszivattyú nem kapcsol be. Az általános iskola a Tankerülethez tartozik, ezért már többször került részükre megküldésre levél, hogy szinkronizálják a fűtési rendszerhez a hőszivattyút. A kivitelezés műszaki átadása 2019. január 31-én zárult, a vállalt indikátor értékek elérése érdekében a Beruházási Iroda a napelemes és hőszivattyús rendszer karbantartására vállalkozó beszerzését készíti elő.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a tervek készülnek.

**Fő terén álló „Faunok” szökőút:** A szökőkútelektromos és vízgépészeti felújítására vonatkozóan a kivitelező beszerzésre került, és a szerződéskötés megtörtént a Ganz Hydro Kft.-vel. A műszaki ellenőrzési feladatokra a szakember beszerzésre került. A kivitelezés tavasszal befejeződik.

**Szombathely területén lévő gyalogátkelőhelyek kiépítése, felújítása, karbantartása:**

* Szombathely város területén több helyszínen gyalogos átkelőhelyek kiépítése történt. (Demeter utca-Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében). A forgalomba helyezési eljáráshoz szükséges dokumentumok és kiegészítő helyszínrajzok beszerzésre kerültek, az eljáró hatóság felé benyújtásra került, a forgalomba helyezési engedély rendelkezésre áll.
* 3 helyszínen (Váci Mihály utca, Kodály Z. és Simon I. utca kereszteződése, Hollán E. utca) létesített okos zebrák működését folyamatosan ellenőrzi az iroda, 2024. július végéig tart a garanciális időszak. A felmerülő problémákat azonnal jelzi az iroda a kivitelező felé, és a hibaelhárítást is felügyeljük.
* Szent István király utca és Rumi külső út kereszteződésében 11495/2; 11436/2; 11391 hrsz. a Szova Zrt. a forgalomtechnikai és burkolatépítési munkákat az időjárás enyhülésével tudja elvégezni (befejezés áprilisra várható).

**Villamos energia beszerzés**:

- Az Önkormányzat 2024. évi villamosenergia beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése az E.ON Zrt. beruházása keretében valósul meg, a munkák várható befejezése az E.ON Zrt. tájékoztatása szerint 2024. március 31. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik.

- Szedreskerti rendezvénytér villamos ellátásának kiépítése zajlik.

**1625/2021. (IX.3.) Korm. határozat szerinti 905 millió Ft támogatás**

A támogatásból megvalósuló részfeladatok:

* Víztorony és környezetének fejlesztése II. ütem;
* A Vásárcsarnok környékének rekonstrukciója, kapcsolódó parkolók kialakítása;
* Gyöngyös-patak hídrekonstrukció;
* Belterületi utak.

A részfeladatok kivitelezési munkái befejeződtek, a záró beszámoló összeállítását végezi az iroda.

**A Horizon 2020 programból támogatott, 101003757 számú JUSTNature nemzetközi projekt** keretében megvalósítandó, a szombathelyi Dési Huber István Általános Iskola épület körüli udvar és a Szombathely, Hunyadi János úti közpark átalakítása, fejlesztése: kiviteli tervek bemutatása a Közgyűlésnek a márciusi ülésen megtörténik, elfogadását követően indul a vállalkozó beszerzése a kivitelezési munkákra. A műszaki ellenőr beszerzése megtörtént.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárás (II. lépés) befejeződött, (véglegessé vált) a határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén benyújtásra került a Földhivatalhoz.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** a kivitelezés befejeződött, a forgalombahelyezési engedélyt a hatóság kiadta, az ingatlan-nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljáráshoz (II. lépés) szükséges dokumentációk összeállítása zajlik.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: a kivitelezési munkák megkezdődtek, a bozót és cserjeírtás megtörtént. Az út és kerékpárút, valamint a csapadékvíz elvezető árkok kitűzésre kerültek, és az érintett területeken a humuszolás is elkészült. A csapadékvíz elvezető árkok földmunkája részben megvalósult a feltáró út melletti átereszekkel együtt. Az út és kerékpárút földtükör szintje kialakításra került, az útpálya fagyvédő rétegének, kavics ágyazat, Ckt réteg építése, valamint mederburkolási munkák folynak. A munkákat a Beruházási Iroda folyamatosan figyelemmel kíséri, koordinálja.

**Akacs Mihály utca 2873 és 3054 hrsz. (Szűrcsapó utca és Forró utca közötti szakasz) felújítása**: a kiviteli tervek tervező által átadásra kerültek, a műszaki ellenőr beszerzését végezi az iroda. A Szűrcsapó u. és Hargita utca közötti szakasz (2873 hrsz.) kivitelezésére a kivitelező és a műszaki ellenőr beszerzésre kerültek. A munkaterület átadás-átvétele március közepén megtörtént, a kivitelezési munkák kezdődnek.

**Körutak felújítása**: tartalmazza a Bartók Béla körút, a Dr. István Lajos körút, a Horváth Boldizsár körút, valamint a körforgalom és a Bocskai István körút felújítását. A kiviteli tervek beszerzésre kerültek, a tervező megküldte azokat. A Bocskai István körút esetében a kivitelezésre a kivitelező és a műszaki ellenőr beszerzésre kerültek. A munkaterület átadás-átvétele március elején megtörtént, a kivitelezési munkák kezdődnek.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**: a kiviteli tervek tervező által átadásra kerültek, a felújítási munkák elvégzésére a kivitelező és a műszaki ellenőr beszerzésre kerültek. A munkaterület átadás-átvétele március elején megtörtént, a kivitelezési munkák megkezdődtek.

**Bárdos Alice utca felújítása**: a munkák elvégzésére a kivitelező és a műszaki ellenőr beszerzésre került. A munkaterület átadás-átvétele március elején megtörtént, a kivitelezési munkák megkezdődtek.

**TOP-6.1.4-16 „Képtár turisztikai fejlesztése”**: a MÁK az eszközbeszerzésre vonatkozóan ellenőrzést végzett, hiányosságot nem talált, a fenntartási időszakban az ellenőrzés folyamatos az iroda részéről.

**Hajdú utca** - a Szalónak utcai csomópont és a Hajdú u. 27. szám közötti szakasz **felújítása**: a burkolatfelújításra, valamint a csapadékvíz elvezetésre vonatkozóan a kiviteli tervek rendelkezésre állnak, a tervező elkészítette és átadta a terveket. Forrás rendelkezésre állásakor a kivitelező beszerzése megkezdhető.

**Sárdi ér összekötő út építése**: A tervező beszerzését készíti elő az iroda, amely a megelőző földhivatali átvezetéseket követően indítható.

**TOP-6.1.5-15-SH1-2019-00002 Ferenczy I. utcai fejlesztés:** a projekt lezárásra került. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése folyamatban van, a BPW Hungária Kft-vel az egyeztetések zajlanak.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a projekt lezárásra került, az örökségvédelmi engedély beszerzése megtörtént. A támogató ellenőrzése során kért hiányosságokat pótlása, javítása megtörtént és a dokumentáció beküldésre került.

**TOP Plusz Városfejlesztési Programterv, TOP Plusz-1.3.1-21-VS1-2022-00001 azonosító számú pályázat**hoz projekt elemek kiválasztásának elősegítését, műszaki dokumentációk előkészítését, összeállítását végzi az iroda.

**Garanciális munkák:**

* A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlását előírta az iroda a kivitelezőnek, a munkák elvégzését előkészítette, leegyeztette. A kivitelező a munkákat elvégezte, melyek átvétele, ellenőrzése megtörtént.
* Az oladi Simon István utca 2-6. sz. VMSZC épület energetikai felújítása kapcsán az 1. éves garanciális bejárásra 2023. november 28-án került sor, a megállapított hiányosságok javítását intézi az iroda.
* Az Aréna utcai óvoda garanciális munkái keretében a tetőbeázás javítása folyamatban van.
* Schrammel Imre életművének méltó elhelyezése Szombathelyen c. projektben a garanciális bejárás 2023. november 24-én megtörtént, a meglévő hibák javítására a kivitelezőt felhívtuk, melyet a kivitelező megkezdett.
* A Szőlős utca burkolatfelújítása során jelzett hibák (fedlapok szintbe helyezése, kapubejáró javítása) garanciális javítását intézi az iroda.
* A Károly Róbert utcában az elmaradt burkolati jelek felfestése megtörtént.
* A Vadász utca jótállási idő lejárta miatti garanciális bejárását és jótállási garancia visszafizetésének intézését végzi az iroda.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, a tulajdonosi hozzájárulásokat várja az iroda, a megkeresések a nyilatkozatmintákkal együtt kipostázásra kerültek
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedély rendelkezésre áll.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatás megküldése megtörtént a Közbeszerzési Iroda felé. Vállalkozói hiánypótlás folyamatban van.
* Az elmúlt 4 év időszakában történt beruházásokról részletes összesítés készítése.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére.
* A nemzetgazdasági szempontból kiemelt jelentőségű üggyé nyilvánított beruházásokkal kapcsolatos jelentés elkészítése és megküldése a Vas Vármegyei Kormányhivatal részére.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2024. február 15. és 2024. március 13.* napja közti időszakban az ***iktatott ügyek száma 918 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 309 db,

* úthiba 174 db,
* behajtási engedély 9 db,
* telephely igazolások 2 db,
* köztemetők üzemeltetése és fenntartása 9 db,
* csapadékvíz-elvezetés 15 db,
* helyi közösségi közlekedés 8 db,
* a köztisztaság 64 db,
* kéményseprő ipari közszolgáltatás 2 db,
* az e-közműegyeztetéssel, a nem közművel összegyűjtött háztartási szennyvíz

begyűjtéséről és ártalommentes elhelyezése 0 db,

* közvilágítás 4 db,
* egyéb 41 db,
* víziközmű 7 db,
* zöldterület 35 db,

**összesen: 679 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2024. február 15. és 2024. március 13.* napja közti időszakban az iktatott hatósági ügyek szám 239 db, amelyből

* fakivágás 65 db,
* közterület-használat 102 db,
* vízgazdálkodás 2 db,
* környezetvédelem (zajvédelem és egyéb) 47 db,
* hulladékgazdálkodás 23 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A téli időszakban a lehullott falevelek takarítását a SZOVA NZrt., valamint a Szompark Kft. folyamatosan végezte.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi.

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a lakossági faültetési programot. Így a program kibővített változatban az idei évben is elindult. A regisztrációs időszak lezárult. A fás szárú növények beszerzésére vonatkozó szerződés aláírásra került mindkét fél részéről, a regisztráltak kiértesítése a fák átvételének időpontjáról megtörtént.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A városban folyamatosan történik az utcák, parkolók takarítása a SZOVA NZrt. és a SZOMPARK Kft. közreműködésével.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

Jelenleg a Savaria Múzeumnál folytat vizsgálatot az iroda a 2021-2023. gazdasági évekre vonatkozó költségvetési gazdálkodás szabályszerűségének vizsgálata tárgyában, az alábbi szempontok szerint:

* a gazdálkodás szervezettsége, célszerűsége;
* számviteli előírások érvényesülése;
* az intézményi vagyon változásának értékelése;
* a leltározás és a selejtezés ellenőrzése;
* gépjárművek üzemeltetésének ellenőrzése;
* a belső kontrollrendszer kialakítása és működtetése.

Az iroda elkészítette a 2023. évre vonatkozó éves ellenőrzési jelentést, amely a vonatkozó jogszabályban foglaltaknak megfelelően a Tisztelt Közgyűlés márciusi ülésének napirendjén szerepel.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a

Polgármesteri Hivatal technikai működtetése mellett az alábbi főbb feladatokat végezte el:

* a LED csere program lezárult, a maradék izzók visszaszállítása megtörtént;
* a hivatalban működő felvonó berendezések karbantartására, eseti javítására a versenyeztetési eljárás kiírása megtörtént;
* a klíma berendezések 2024. évi karbantartására a pályázat kiírása megtörtént;
* a 2024. évi Húsvéti vásárral kapcsolatos ügyintézés, szerződések megkötése;
* a 2024. évi írószer és tisztítószer beszerzés előkészítése;
* választási helyszínek bejárása, útvonalterv elkészítése folyamatban van;
* a Választási Iroda berendezése a Hivatal földszintjén megtörtént.

Kérem a Tisztelt Közgyűlést tájékoztatóm elfogadására.

**Szombathely, 2024. március „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2024. (III.28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal